Source: http://www.ekoforum.sk/peticia/polovnictvo-2012/?month:int=12&year:int=2013&amp;&amp;&amp;&amp;&amp;month:int=10&year:int=2018&orig_query=month%3Aint%3D12%26year%3Aint%3D2013%26amp%3B%26amp%3B%26amp%3B%26amp%3B%26amp%3B
Timestamp: 2018-10-22 12:35:54+00:00
Document Index: 4991496

Matched Legal Cases: ['§ 3', '§ 3', '§ 3', '§ 3', '§ 3', '§ 3', '§ 65', '§ 79', '§ 72', '§ 81', '§ 82', '§ 40', '§ 79', '§ 72', '§ 79', '§ 72', '§ 79', '§ 79', '§ 56', '§ 65', '§ 72', '§ 56', '§ 56', '§ 55', '§ 65', '§ 56', '§ 65', '§ 56', '§ 56', '§ 24', '§ 5', '§ 53']

Hromadná pripomienka SOS/BirdLife Slovensko a Ochrany dravcov na Slovensku ku novele zákona o poľovníctve — Ekoforum.sk
Nachádzate sa tu: Titulná stránka / Petícia / Hromadná pripomienka SOS/BirdLife Slovensko a Ochrany dravcov na Slovensku ku novele zákona o poľovníctve
Oproti súčasnému stavu navrhovaná novela značne zvýši pôsobenie negatívny faktorov ako na zver tak aj na ostatné druhy živočíchov. Rozdrobenie revírov bude mať za následok nedostatočný priestor pre prežívanie udržateľnej populácie zveri v jednotlivých revíroch a zároveň väčší počet menších revírov spôsobí zvýšený tlak na jednotlivé druhy zveri. Okrem toho novelizácia prináša viaceré zmeny v spôsoboch lovu, ktoré sťažia kontrolu odchytu chránených druhov živočíchov a priamo ho zlegalizujú a umožnia vykonávať vo veľkej miere. Novelizácia nabúrava ako základné zásady ochrany zveri, tak aj chránených živočíchov a jej dopad na slovenskú prírodu môže byť veľmi zásadný. Takáto novela v situácii, keď viacero desaťročí za sebou klesá u nás biodiverzita je ďalším krokom ktorý môže prispieť k poklesu početnosti niektorých ohrozených vtáčích druhov.
https://lt.justice.gov.sk/Public/MassReviewSupportByUser.aspx?instEID=-1&matEID=5541&mrEID=275496
Minimálne 500 podpisov je potrebné nazbierať na akceptovanie našej pripomienky do 23.10.2012.
V súlade s aktuálnym znením Legislatívnych pravidiel vlády predkladáme hromadnú pripomienku ku návrhu zákona, ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z. a o zmene a doplnení zákona č. 326/2005 Z. z. o lesoch v znení neskorších predpisov, ktorý bol na webstránke Portálu právnych predpisov zverejnený na pripomienkovanie dňa 3.10.2012 a lehota na pripomienkovanie bola stanovená do 23.10.2012. (č. materiálu 3648/2012-410).
V prípade, že Ministerstvo pôdohospodárstva a rozvoja vidieka Slovenskej republiky nevyhovie hromadnej pripomienke, žiadame uskutočnenie rozporového konania, na ktoré budú písomne a elektronickou poštou pozvaní nižšie uvedení zástupcovia verejnosti.
2. Mgr. Boris Maderič, bytom Bancíkovej 7, 821 03 Bratislava (maderic@dravce.sk)
3. Mgr. Ján Gúgh, PhD, bytom Bešeňov 521, 941 41 (gugh@vtaky.sk)
4. Mgr. Tomáš Hulík, P. Horova 11, 841 08 Bratislava (tomas@hulik.sk)
Pripomienka č. 1) k čl. I bodu 6., ktorým sa mení § 3 ods. 3 zákona č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.1.: Navrhujeme nasledovné znenie novelizačného bodu č. 6: „V § 3 ods. 3 sa číslovka „2 000“ sa nahrádza číslovkou „5 000“.“.
Zdôvodnenie pripomienky č.1.: Navrhnuté znenie, v ktorom sa určuje výmera pozemkov pri ktorých obvodný lesný úrad uzná za poľovný revír súvislé poľovné pozemky v poľovných oblastiach s chovom malej zveri a srnčej zveri na 500 ha a v poľovných oblastiach s chovom jelenej zveri 1000 ha je v rozpore so základnými ekologickými nárokmi druhov, ktorých sa poľovné revíry týkajú ako aj v rozpore s poslaním zákona č. 274/2009 Z.z. napríklad § 3 ods. (1). Zákon č. 274/2009 Z.z. o poľovníctve a zmene a doplnení niektorých zákonov uvádza v § 3 ods. (1): „Pri uznávaní poľovného revíru obvodný lesný úrad prednostne prihliada na životné potreby zveri tak, aby zver v poľovnom revíri mala a) primerané zdroje prirodzenej potravy a vody, b) zaručené podmienky prirodzeného rozmnožovania a vývoja, c) vytvorené podmienky na prirodzený pohyb, úkryt a pokoj.“ Znížením minimálnej rozlohy poľovných pozemkov na ktorých obvodný lesný úrad môže uznať poľovný revír na polovicu stavu platného v súčasnosti dôjde k rozdrobeniu revírov a k tomu, že niektoré revíry nebudú spĺňať dostatočné podmienky na udržiavanie dobrého a udržateľného stavu zveri. Bude tak dochádzať k situáciám, že kým v jednom revíri bude starostlivosť o zver zahŕňať predovšetkým jej prikrmovanie, v iných revíroch bude predovšetkým znamenať jej odlov. Takéto malé plochy v žiadnom prípade nebudú postačovať pre zabezpečenie stálej a udržateľnej populácie cieľových druhov zveri v danom revíry a sú výrazne pod limitom ako trofických nárokov zveri, tak aj akčného rádiusu v rámci vnútrosezónnej migrácie. Veľkosť revíru by mala zahŕňať zverou využívaný priestor v rámci celého roku a samotné hranice by tak mali byť totožné aj s prírodnými hranicami a mali by byť tak aj logické. Avšak takéto malé limity pre uznávanie poľovných revírov ako sú navrhnuté v novele vylučujú stotožnenie hraníc revíru s prírodnými hranicami a návrh je tak v rozpore s iným ustanovením zákona č. 274/2009 Z.z. a to § 3, ods. (2), písm. a) a zároveň takéto malé limity vylučujú aby boli zabezpečené primerané podmienky prirodzeného rozmnožovania a vývoja v jednotlivých revírov, prirodzené zdroje potravy a vody a aby boli v rámci jedného revíru vytvorené podmienky na prirodzený pohyb, úkryt a pokoj. Je zrejmé, že znížením rozlohy revíru dôjde aj k podstatnému zvýšeniu nárokov na odlov zveri a zníženiu možností naplnenia podmienok optimálneho plánu lovu a chovu zveri. Zámer novely je tak aj v rozpore s § 3, ods. (1) zákona č. 274/2009. Takýto rozpor so zámerom samotného zákona o poľovníctve dáva dôvod predpokladať, že v prípade prijatia zmeny by menšie limity pre uznávanie poľovných revírov boli v priamom rozpore s racionálnym a ekologicky vyváženým poľovníckym využívaním dotknutých druhov a boli tak v priamom rozpore s článkom 7, ods. 4 smernice o vtákoch 2009/147/EC. Preto požadujeme ponechať pre malú zver limit ako je uvedený dnes a to 1000 ha. V oblastiach s chovom jelenej zveri máme za to, že už súčasný limit je výrazne pod optimálnou hranicou a preto navrhujeme limit zvýšiť na 5000 ha.
Pripomienka č. 2) k čl. I bodu 53., ktorým sa mení § 65 ods. 2, písmeno b) zákona č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.2.: Žiadame vypustiť novelizačný bod č. 53.
Zdôvodnenie pripomienky č.2.: Novelizačný bod je v priamom rozpore s článkom 8 smernice o vtákoch 2009/147/EC, ktorý zakazuje lov vtáctva neselektívnym spôsobom lovu a odkazuje na prílohu IV (a) tejto smernice, ktorá priamo vymenúva neselektíve spôsobu lovu, ktoré sú zakázané. Znenie ako je navrhnuté nezabezpečuje, že budú odchytené len druhy, ktoré je možné v zmysle zákona o poľovníctve do takýchto pascí odchytiť. Do pascí sa tak budú chytať aj vzácne chránené druhy vtákov a pri navrhnutej frekvencii kontroly pascí, raz za 24 hodín, môže dôjsť počas hniezdenia k ovplyvneniu hniezdneho procesu, ba až opusteniu hniezda. Okrem toho definícia selektívneho odchytu navrhnutá v novelizácii, stanovuje ako neselektívny lov taký, kde sa odchytená zver, ktorá je v danom čase chránenou, alebo je chráneným živočíchom celoročne po odchytení vypustí. Dikcia článku 8 smernice o vtákoch však uvádza, že k takémuto neselektívnemu odchytu nemôže dochádzať vôbec. Takže čo i len krátke odchytenie neprichádza do úvahy. Nehovoriac o odchytení jedinca na obdobie takmer celého dňa ako vyplýva z návrhu novely. Nakoľko v prílohe IV (a) smernice o vtákoch sú jasne uvedené neselektívne spôsoby lovu pokladáme za bezpredmetné ich uvádzanie v novele zákona č. 274/2009 a žiadame vypustiť tento novelizačný bod.
Pripomienka č. 3) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.3.: Žiadame za novelizačný bod č. 69. doplniť novelizačný bod č. 70 v nasledovnom znení: „§ 79 ods. 2, písm. g) znie: „rozhodovanie ministerstva podľa § 72 okrem písmena d), m), n), q)““
Zdôvodnenie pripomienky č.3.: Na konanie o udelení výnimky v zmysle zákona o ochrane prírody a krajiny č. 543/2002 Z.z. z druhovej ochrany v znení neskorších predpisov a v zmysle § 81 a § 82 vzťahujú všeobecné predpisy o správnom konaní. Avšak podľa § 40, ods. 2 zákona č. 543/2002 Z.z. v znení neskorších predpisov výnimku z druhovej ochrany u druhov vtákov a živočíchov uvedených v zákone č. 274/2009 Z.z. povoľuje ministerstvo pôdohospodárstva. V zmysle súčasného znenia § 79, ods. 2 však sa už na konanie ministerstva pôdohospodárstva nevzťahuje správny predpis. Žiadame preto túto prax zjednotiť a viesť rozhodovanie ministerstva podľa § 72, písm. m), n) a q) podľa všeobecných predpisov o správnom konaní (Zákon č. 71/1967 Zb. o správnom konaní (správny poriadok) v znení neskorších predpisov) nakoľko sa jedná o z princípu obdobné zásahy do režimu ochrany predmetných druhov vtákov a živočíchov, ktoré však len upravujú rozdielne právne predpisy.
Pripomienka č. 4) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.4.: Žiadame za novelizačný bod č. 69. doplniť novelizačný bod č. 71, ktorý zmení § 79 doplnením nového odseku (5) v nasledovnom znení: „Orgán štátnej správy konajúci podľa § 72, písm. m), n) a q) je povinný zverejniť na svojej internetovej stránke informáciu o začatí každého správneho konania, v ktorom môžu byť dotknuté záujmy ochrany zveri chránené týmto zákonom, a to najneskôr do troch dní od začatia konania; súčasťou uvedenej informácie je údaj o lehote, ktorú určil na doručenie písomného alebo elektronického potvrdenia záujmu byť účastníkom v začatom správnom konaní podľa odseku 6, ktorá nesmie byť kratšia ako sedem dní od zverejnenia informácie.“
Zdôvodnenie pripomienky č.4.: Súčasná prax a legislatívny rámec pri mimoriadnom povolení lovu a udeľovaní výnimiek z doby lovu spôsobila, že rozhodnutia v minulosti neprešli dostatočnou a primeranou odbornou diskusiou, boli vydané sporné rozhodnutia, ktoré vyústili do viacerých sporov na európskej úrovni (hlavným dôvodom podania našej sťažnosti na Európsku komisiu bolo práve predĺženie doby lovu na kačicu divú a hus divú z februára 2012). Zverejnenie zámeru v dostatočnom predstihu mimoriadneho povolenia lovu resp. výnimky umožní včasné oponovanie tohto zámeru, jeho pripomienkovanie a doladenie podmienok tak, aby nedošlo k ohrozeniu ochrany a racionálneho využívania predmetných druhov zveri.
Pripomienka č. 5) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.5.: Žiadame za novelizačný bod č. 69. doplniť novelizačný bod č. 72, ktorý zmení § 79 doplnením nového odseku (6) v nasledovnom znení: „Účastníkom konania o povolenie lovu zveri v čase jej ochrany alebo povolenie výnimky je okrem žiadateľa podľa tohto zákona aj združenie s právnou subjektivitou, ktorého predmetom činnosti najmenej jeden rok je ochrana prírody, ak písomne alebo elektronicky potvrdilo svoj záujem byť účastníkom v začatom správnom konaní; potvrdenie musí byť doručené príslušnému orgánu ochrany prírody v lehote na to určenej týmto orgánom a zverejnenej spolu s informáciou o začatí tohto konania ako konania, v ktorom môžu byť dotknuté záujmy ochrany zveri chránené týmto zákonom, podľa odseku 5.“
Zdôvodnenie pripomienky č.5.: Pri konaní o udelení výnimky podľa zákona č. 543/2002 Z.z. v znení neskorších predpisov sú účastníkmi aj združenia s právnou subjektivitou, ktorých predmetom činnosti je najmenej jeden rok ochrana prírody a krajiny. Tým, že vydávanie niektorých výnimiek a mimoriadne povolenie lovu je v kompetencii ministerstva pôdohospodárstva dochádza k nevhodnej rozdielnej aplikácii v zásade rovnakého procesu pre rôzne druhy. Žiadame preto túto prax zjednotiť a rovnako ako podľa zákona č. 543/2002 Z.z. umožniť účastníctvo v konaniach o udelení výnimiek z doby lovu aj pre občianske združenia podľa vyššie uvedených podmienok. Pripomienky č.4 a č.5 zohľadňujú aj ustanovenia Aarhuského dohovoru, ktoré aj pri povoľovaní výnimiek chránených druhov priznávajú verejnosti právo na prístup ku konaniu stanovenému zákonom (formou účastníka konania, čo bolo potvrdené v obdobnom prípade aj rozsudkom Európskeho súdneho dvora)
Pripomienka č. 6) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.6.: Žiadame za novelizačný bod č. 69. doplniť novelizačný bod č. 73, v nasledovnom znení: „§ 79, písm. q) znie: „Určuje iné spôsoby lovu podľa § 56, ods. 9.““
Zdôvodnenie pripomienky č.6.: V novele zákona je chyba, lebo novelizačným bodom č. 56 sa vypúšťa § 65, ods. 9, ktorý v písmene b), hovorí, že ministerstvo môže určiť iný spôsob lovu, ktorý nie je v rozpore s odsekmi 2 a 3. No znenie § 72, písm. q) sa novelizáciou nemení a ostáva tak v zákone neplatný odkaz.
Pripomienka č. 7) k čl. I bodu 51., ktorým sa mení § 56 zákona č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z. doplnením nového odseku 9.
Pripomienka č.7.: Navrhujeme nasledovné znenie novelizačného bodu 51 „V § 56 sa vkladá odsek 9, ktorý znie: „(9) Ministerstvo môže povoliť aj iný spôsob lovu ako je uvedený v § 55 a 58, a ktorý nie je v rozpore s § 65, odsek 2 a 3.““.
Zdôvodnenie pripomienky č.7.: Doplnenie nového odseku 9 do § 56 vyplýva z toho, že sa ruší § 65, odsek 9, ktorý v písmene b) uvádza, že ministerstvo môže určiť iný spôsob lovu, ktorý nie je v rozpore s odsekmi 2 a 3. Táto právomoc sa prenáša do nového odseku 9 v § 56, chýba však už, predpokladáme rovnako v dôsledku chyby ako v pripomienke č. 6 upresnenie, kedy ministerstvo nemôže povoliť iný spôsob lovu, tak ako tomu bolo doteraz. Požadujeme preto túto právomoc doplniť a upresniť, aby nedochádzalo k rozporom a nejasnostiam pri aplikovaní tejto právomoci, keď nadobudne novela zákona účinnosť.
Pripomienka č. 8) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.8.: Žiadame za novelizačný bod č. 69. doplniť novelizačný bod č. 74, v nasledovnom znení: „V prílohe č. 1 k zákonu č. 274/2009 Z.z. v bode 1 sa slová „bažant poľovný“ nahrádzajú slovami „bažant obyčajný“, slová „drop fúzatý“ sa nahrádzajú slovami „drop veľký“, slová „drozd čvíkotavý“ sa nahrádzajú slovami „drozd čvíkota“, slová „jariabok lesný“ sa nahrádzajú slovami „jariabok hôrny“, slová „jastrab lesný“ sa nahrádzajú slovami „jastrab veľký“, slová „kačica hvízdavá“ sa nahrádzajú slovami „kačica hvizdárka“, slová „kačica chrapkavá“ sa nahrádzajú slovami „kačica chrapka“, slová „kačica chrapľavá“ sa nahrádzajú slovami „kačica chrapačka“, slová „kačica chripľavá“ sa nahrádzajú slovami „kačica chripľavka“, slová „myšiak lesný“ sa nahrádzajú slovami „myšiak hôrny“, slová „sluka lesná“ sa nahrádzajú slovami „sluka hôrna“, slová „sojka škriekavá“ sa nahrádzajú slovami „sojka obyčajná“, slová „straka čiernozobá“ sa nahrádzajú slovami „straka obyčajná“, slová „tetrov hlucháň“ sa nahrádzajú slovami „hlucháň hôrny“ a slová „vrana túlavá (Corvus corone corone a Corvus corone cornix)“ sa nahrádzajú slovami „vrana čierna (Corvus corone), vrana popolavá (Corvus cornix)“.“
Zdôvodnenie pripomienky č.8.: V súvislosti v súčasnosti vedeckou ornitologickou obcou najširšie akceptovanými zásadami nomenklatúry vtáčích druhov bol vypracovaný a prvý krát v histórii slovenskej ornitológie publikovaný zoznam slovenských názvov všetkých taxónov vtákov sveta (Kovalik et al. 2010) v súlade so štandardmi medzinárodných faunistických komisií a toto názvoslovie prešlo korektúrou Jazykovedného ústavu Ľ. Štúra. Názvoslovie akceptuje tradičné a najširšie používané mená vtákov, prvý krát vypracúva kompletný zoznam vtákov sveta ako aj akceptuje najnovšie taxonomické trendy podľa ktorých dnes bývalé poddruhy vrany túlavej sú akceptované ako dva samostatné druhy vrana čierna a vrana popolavá. Preto požadujeme upravenie názvoslovia podľa aktuálnych odborných poznatkov v zákone o poľovníctve ako aj v jeho vykonávacej vyhláške. Obdobne žiadame úpravu názvoslovia aj v ďalších bodoch prílohy č. 1 zákona, kde sú tieto druhy uvedené.
Pripomienka č. 9) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.9.: Žiadame za novelizačný bod č. 69. doplniť novelizačný bod č. 75, ktorý do § 56 vloží nový odsek 10 v nasledovnom znení: „(10) Ak sa vyskytne potreba odchytávať invázne druhy v Európe nepôvodnej zveri uvedenej v prílohe č. 1, bod 8 môže ministerstvo udeliť výnimku na odchyt a manipuláciu s týmito druhmi zveri aj organizácii ochrany prírody alebo občianskemu združeniu, ktorého predmetom činnosti najmenej jeden rok je ochrana prírody.“
Zdôvodnenie pripomienky č.9.: Rozširovanie v Európe nepôvodných druhov živočíchov sa v poslednej dekáde stalo zásadným problémom ochrany pôvodných biotopov. V prípade niektorých druhov ako je napríklad norok severoamerický došlo na lokalitách jeho výskytu k 100 % poklesu populácií chránených druhov vtákov (chochlačiek hniezdiacich na ostrovoch). Situácia je oveľa vážnejšia v západoeurópskych krajinách a dá sa očakávať, že v najbližších rokoch sa zhorší aj u nás, preto je potrebné vytvoriť dostatočné legislatívne nástroje, ktoré pomôžu vykonať opatrenia na ochranu prírody. Poľovné združenia pritom nie sú motivované tieto druhy odchytávať a aj v prípade, že sú motivované je potrebné aplikovať preventívne opatrenia v širšej spolupráci za účasti organizácii ochrany prírody prijatím špeciálnych metodických postupov, nakoľko náhodný odlov situáciu nerieši. Preto minimálne na vybraných najcitlivejších lokalitách z pohľadu ochrany prírody by možnosť odchytávať tieto invázne druhy zveri mali mať aj organizácie ochrany prírody a občianske združenia so záujmom riešiť túto problematiku.
Pripomienka č. 10) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.10.: Žiadame za novelizačný bod č. 69. doplniť novelizačný bod č. 76, ktorý do prílohy č. 1 k zákonu 274/2009 Z.z. vloží nový bod č. 8 v nasledovnom znení: „8. Invázne nepôvodné druhy zveri: Norok severoamerický (Mustela vison), nutria vodná (Myocastor coypus), psík medviedikovitý (Nyctereutes procyonoides), medvedík čistotný (Procyon lotor) a ondatra pižmová (Ondatra zibethicus).“
Zdôvodnenie pripomienky č.10.: Pripomienka č. 10 nadväzuje na pripomienku č. 9, ktorá navrhuje špeciálny režim odchytu pre invázne nepôvodné druhy zveri. Pripomienka č. 10 vymenúva zoznam druhov zveri, ktoré sú nepôvodnými a inváznymi druhmi.
Pripomienka č. 11) k čl. I., ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.11.: Žiadame za novelizačný bod č. 69. doplniť novelizačný bod č. 77, ktorý do § 24 doplní nový odsek 10 v nasledovnom znení: „(10) Obmedzenia a zákazy podľa odseku 3, písm. a), b), f) a h) sa nevzťahujú na právnické alebo fyzické osoby, ktorým orgán ochrany prírody alebo ministerstvo rozhodnutím umožnilo odchyt alebo manipuláciu so zverou za účelom jej ochrany alebo vedecké účely.“
Zdôvodnenie pripomienky č.11.: Na základe praxe sa preukázalo, že v prípade nájdenia zranených chránených druhov živočíchov, ktoré sú zároveň zverou príslušné poľovné združenia často nemajú záujem na ich rehabilitácii (napríklad myšiaky, kačice, lysky, husi). Často sa týmto spôsobom len predlžuje proces záchrany zdravotne postihnutých (zranených živočíchov). Takáto právna úprava značne uľahčí po procesnej stránke manipuláciu s takýmito jedincami zveri a vyrieši problém, kedy nálezcovia tejto zveri ju prinášajú orgánom ochrany prírody, rehabilitačným staniciam ako aj občianskym združeniam. Jedná sa iba o manipuláciu za účelom ochrany a vedeckých účelov (rehabilitácia alebo napríklad krúžkovanie) na základe rozhodnutia a žiadnym spôsobom nezasiahne takáto úprava do obhospodarovania zveri, alebo jej lovu.
Pripomienka č. 12) k čl. I bodu 12., ktorým sa mení § 5 zákona č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.12.: Žiadame vypustiť novelizačný bod č. 12.
Zdôvodnenie pripomienky č.12.: Obdobne ako u zdôvodnenia pripomienky č. 1 môže byť taká zmena ako ju prináša novelizačný bod č. 12 byť v rozpore s celkovým poslaním zákona o poľovníctve a neprimeraným spôsobom zjednoduší rozhodnutie o podaní žiadosti o uznanie poľovného revíru, ktoré je zásadným rozhodnutím nielen pre výkon práva poľovníctva, ale aj pre ochranu prírody. Preto takémuto rozhodnutiu je potrebné ponechať vážnosť vrátane všetkých procesných aspektov.
Pripomienka č. 13) k čl. I bodu 48., ktorým sa mení § 53, ods. 6 zákona č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z..
Pripomienka č.13.: Žiadame vypustiť novelizačný bod č. 48.
Zdôvodnenie pripomienky č.13.: Navrhnutý novelizačný bod opätovne zvýši tlak na zimujúce populácie husí a kačíc na Slovensku, ktorý bol už zvýšený v roku 274/2009 Z.z. zmenou spôsobu lovu a predĺžením spôsobu lovu vykonávacou vyhláškou. Táto zmena stojí za poklesom zimujúcich populácií uvedených druhov vodného vtáctva u nás, preto v dôsledku nepriaznivej situácie už v súčasnosti žiadame vypustenie tohto bodu.
11306 signatures so far
Peter Horony, Vrakúň